Sirië-gifgasarsenaal glo verspreiDie moontlikheid dat Sirië geteikende lugaanvalle kan vryspring het skynbaar ‘n ernstige terugslag beleef. Pres. Basjar al-Assad het rug styfgemaak en gesê hy weier om sy gifgasarsenaal onder internasionale toesig te plaas tensy die VSA die bewapening van rebelle staak. Hoewel Sirië uit beide die Arabiese Bond en die Bond van Islamitiese State geskop is, word Assad se bewind deur verskeie lande soos Rusland, China en Iran van wapens voorsien, en die Sirië as belangrike roete om wapens van Iran by Iran se bondgenoot in Libanon, die Hizbolla te kry. In nog ‘n verwikkeling het ‘n groep Amerikaanse en Midde-Oosterse diplomate en militariste aan die Wall Street Journal gesê die Assadbewind het al weke gelede begin om die land se gifgasarsenaal na sowat 50 plekke oor die land heen te versprei. Dit sou geteikende aanvalle baie moeilik maak. Die VSA weet van sowat ‘n 1 000 ton chemiese en biologiese wapens waaroor Sirië sou beskik, maar dit kan volgens die waarnemers meer wees. Intussen word berig dat die VN-verslag oor die vermeende gifgasaanval wat onlangs sowat 1 400 menselewens in Damaskus se buitewyke geëis het, volgende week verwag word. Hoewel die VN-span bloot moes vasstel of gifgas wel ingespan is, kan die toetse wat op bloed en weefsel gedoen is, ook bepaal hoe die gifgas toegedien is, en wat die samestelling daarvan was. Hierdeur sou duidelik bepaal kon word wie agter die aanvalle gesit het. Assad betwis dat hy of sy regering iets daarmee te make gehad het, en plaas die blaam daarvoor op die rebelle. Verskillende VN-agentskappe het tot dusver in hul verslae verskil oor wie tot dusver vir die meeste gifgasaanvalle in die land verantwoordelik was. In die een verslag is die blaam in hoofsaak op die rebelle geplaas, en in die ander op die regering. Obama het dit duidelik gemaak dat hy dit nie sal duld dat Assad die verligting wat die Russiese inisiatief gebring het, misbruik om sy posisie te konsolideer nie.